
Építészeti és BIM folyamatok algoritmizálása DWG alapon

Kulcsszavak: BIM;DWG;algoritmus;BIM módszertan;python
Jelen kutatás a „Kárpát-medencei Tehetségkutató Alapítvány – Felsőoktatási Kutatói Ösztöndíj” Keretei között készült. A kutatás fő célja az építészeti munkafolyamatok során létrehozott DWG formátumú tervek algoritmus alapú, automatizált feldolgozhatóságának vizsgálata és a felhasználható információk mennyiségének növelése. A kutatás ezen felül kitért a DXF, valamint a PDF formátumú fájlok programkóddal kinyerhető információinak vizsgálatára is.
A kutatás eredményei rávilágítanak arra, hogy a hagyományos eljárás során előállított 2D rajzi állományokból jelenleg algoritmusok segítségével minimális mennyiségű információ gyűjthető ki. Amennyiben a DWG állományok előállítása során nem volt szempont automatizált utófeldolgozás biztosítása, akkor kiegészítő állományok létrehozása szükséges ennek lehetővé tételéhez. Jelenleg nincs fókuszban a DWG fájlok adat-, és információtartalmának algoritmusok segítségével történő elemzése, valamint a tárolt információk kigyűjtési lehetőségeinek vizsgálata, azonban ahogyan a BIM munkafolyamatok automatizálásával egyre gyakrabban lehet találkozni, úgy ennek a témának a mélyebb vizsgálata is indokolt lehet.



